**Z delom do dostojnega življenja**

Dobrodelno akcijo in z njo povezan program **Z delom do dostojnega življenja**, na Slovenski karitas prav tako izvajamo v sodelovanju z revijo Ognjišče, slovenskimi misijonarji, sestrami domačinkami ter sodelavci lokalne Karitas. V osmih letih je ob obrodila res lepe sadove za preživetje in **bolj dostojno življenje najbolj ubogih družin v Afriki, Albaniji in na Šrilanki**, v katerih so bili starši na revnem podeželju, kjer se večinoma preživljalo s poljedelstvom, ali v mestu brez ali z malo možnosti za delo in zaslužek. Za vključitev v program so izbrali zares najrevnejše družine, kot kjer je mati ostala sama s številnimi otroki, ali je kdo bolan, ali nimajo zemlje, so brezposelni ipd. **Lani je materialno pomoč**, ki so jo starši zaslužili z lastnim delom, prejelo **300 najrevnejših družin v Afriki**, med njimi 229 družin v delo vključenih redno(plačilo 24 EUR mesečno na podeželju, v mestih je bilo potrebno več), preko70 družin občasno ob večjih stiskah. Plačilo za delo je redno prejemalo **14 brezposelnih mater v Albaniji** (48 EUR), s pomočjo pri zagonu družinske obrti pa se postavlja na noge **9 družin na Šrilanki** (30 EUR). S tem zaslužkom so starši zaslužili za hrano, obleke, zdravila, plačilo zavarovanja in šolanje otrok. Mnogi so prišli do lastne zemlje, živine, bivališča itd.

Poleg materialnih stisk so se ob tem **rešile tudi mnoge druge socialne in duševne stiske**. Z delom in zaslužkom so bile nekatere ženske rešene pred prostitucijo, moški in ženske pred odvisnostjo od alkohola, tistim, ki so psihično zboleli zaradi revščine, ker niso imeli kaj dati za jesti svojim otrokom, se je izboljšalo njihovo stanje, starejši so manj osamljeni. Vključeni starši oboleli za aidsom, pa so bolj samozavestni, ker se počutijo vredne, ker so dobili delo ... **Mnoge družine so se že postavile na lastne noge po nekaj letih dela in zaslužka**. Le-te so misijonarji zamenjali z novimi revnimi družinami. Za nas sodelavce Karitas in misijonarje, ni večje sreče, kot takrat ko eni revni družini pomagamo, da lahko dostojneje živi. In vse to je možno samo z dobroto že **514 slovenskih družin oz. darovalcev, ki z mesečnim darom** **podpirate te revne družine** ali pa **delo zdravstvenega delavca ali učitelja** na misijonu v Afriki, s čemer smo glede na potrebe v lanskem letu nadgradili to akcijo. V nadaljevanju vam želim predstaviti kaj revni starši delajo in vsaj **nekaj pozitivnih zgodb** in napredek teh družin v posameznih državah in misijonih …

Na **misijonih v posameznih državah v Afriki** starši opravljano dela, kot čiščenje in urejanje okolice šol, zdravstvenih centrov, obdelujejo vrtove, kuhajo, pripravljajo drva, kosijo travo, so čuvaji pred centri, pripravljajo opeke za gradnjo hiš drugih ubogih ipd. Za svoje delo pa zaslužijo plačilo v denarju (1 EUR na dan je dovolj za preživetje na podeželju), včasih tudi v hrani, v plačilu šolnine ali pri nakupu zemlje, gradnji hiške, če dlje časa delajo ipd.

Na misijonu v **Mukungu v Ruandi** slovenske družine podpirate delo staršev iz **30 revnih družin**. S.Vesna Hiti je ob tem dejala: *»Ljudje napredujejo in so ponosni, ker lahko z lastnimi napori dosegajo človeško dostojanstvo. Nič več ne prosjačijo. Hkrati je to delo velik blagoslov za skupno blaginjo. Zelo smo hvaležni dobrotnikom iz Slovenije.«*

Zgodba družine iz Mukunga: *»Christine in Célestin imata 4 otroke, tudi dvojčka, ki sta bila nenehno v bolnišnici. Tudi drugi so zbolevali, ker niso imeli dovolj hrane, niti denarja, da bi plačali zdravljenje. V tej težki situaciji smo očetu ponudile delo. Od takrat se je življenje te družine spremenilo. Oče zasluži za hrano, zdravstveno zavarovanje, imajo kozice in pridno obdelujejo zemljo, ki so jo najeli.«*

Žena po imenu Peruth iz Mukunga, ki je ostala sama z otroki, med katerimi so štirje že v šoli, pa je dejala: *»Prej sem moralka biti prostitutka, da sem preživela, ker z nošenjem težkih vreč oglja nisem zaslužila dovolj. Sedaj pa sem dobila delo pri sestrah in sem zelo vesela, ker s tem lahko preživim svoje otroke.«*

V Mukungu je vključen tudi mož, ki je ostal brez žene. Veliko dela, da bi hčerkama lahko omogočil šolanje …

Claudina iz Mukunga: *»Imam 5 otrok. Mož dela že dobri dve leti pri sestrah na misijonu. S plačilom za delo lahko plačamo šolnino, zdravstveno zavarovanje in kupimo hrano. Kupili smo tudi kozo in obnovili hišo, streho. Življenje se nam je spremenilo.«*

V kraju **Musango v Ruandi**, kjer deluje s. Anka Burger, imajo vključenih v delo **10 družin**. Dejale so: *»Nekatere družine so si opomogle z nakupom in vzrejo prašičkov. Emmanuel pa je zasluženo z delom porabil za šoferski izpit za motor, ker v tem vidi prihodnost.«*

Dismas pa je dejal: *»Skrbim za svoja starejša starša ter mlajše brate in sestre. Prej sem bil zelo psihično bolan, sedaj redno jemljem zdravila. Lahko delam, spim in dobro se počutim ... Odkar delam, sem lahko kupil 2 prašička, za vse lahko plačam zdravstveno zavarovanje …«*

V glavnem mestu **Ruande, Kigaliju** podpirate **65 družin.** Žene so kot na drugih misijonih razdeljene v združenja do 15 članov, ki si med seboj pomagajo. Eno od teh se je naučilo izdelovanja tekočega mila in krem, ki jih prodajo za dodaten zaslužek. V Kigaliju je življenje drago, samo najemnina stanovanja stane 25 EUR mesečno, kje je še hrana, šolanje.

Vključena je tudi Kristina, ki ima 5 otrok: *»Moj mož je alkoholik in kar zasluži večinoma zapije. Sama in otroci smo bili večkrat lačni, podhranjeni. Odkar delam pri sestrah imam vsaj za hrano.*«

V **Bujumburi** v **Burundiju** podpiramo plačilo za delo **7 staršev**. Starši pomagajo urejati okolico in pri drugih delih v Centru za invalidne otroke »AKAMURI«, ki ga vodijo usmiljenke, in pri kuhanju hrane za zapornike. Sestre pravijo, da družine počasi napredujejo, saj je življenje v mestu drago, še posebej če nimaš lastne hiše.

ŽenaPerpetua je dejala: *»Ostala sem brez moža. Moji otroci hodijo v 6., 4., 2. in 1. razred. K sestram prihajam delat trikrat tedensko in sem tega zelo vesela. Zaslužim za hrano in šolske potrebščine za otroke.«*

V kraju **Rwisabi v Burundiju** so bile sestre pozorne na potrebe **92 revnih družin**, ki so bile vključene v delo. 36 staršev iz združenja »Misere« se je po 6 letih osamosvojilo. Kupili so skupno zemljo in živino za prihodnost. Zamenjale so jih z novimi družinami.

Sestra Shantal je tudi povedala: *»Na misijon so s prošnjo za hrano prihajale starejše žene. Tudi njih smo vključile v delo. Dvakrat tedensko skupaj pletejo košare. S prodajo zaslužijo. Počutijo se koristne in niso več osamljene. Dobijo topel obrok in hrano za domov.«*

V **Kiguhu v Burundiju**, kjer deluje s. Bogdana Kavčič, so lani vključili v delo **12 najrevnejših žena**, ki so pomagale pri urejanju novega misijona in z delom nadaljujejo. Najele so jim tudi zemljo in kupile koze za gnoj. Medsebojno si pomagajo. Imajo skupen sklad v katerega vse nekaj prispevajo in enakovredno iz njega prejmejo večjo vsoto, da se razvijejo.

Žena Mediatrice, ki ima aids: »*Mož jo je pretepal in ga je zapustila. Bila je zelo uboga, brez strehe na glavo. Sestre v Kiguhu v Burundiju so ja vključile v delo in ji pomagale zgraditi hišo. Sedaj je ponosna, da lahko sama preživi svoje tri otroke.«*

Zgodba, ki jo je povedala sestra Bogdana: *»Dve ženi, obe brez moža, ena ima tri otroke, druga sedem, sta imeli svoji hiši iz blatnih opek uničeni. Delali sta več. V zameno smo jima pomagale pri obnovi domov. Ena je potem prišla na misijon in vsa ganjena objela nas sestre: »Imam streho nad glavo«, in šla v kapelico in se zahvalila Bogu za ta dar, vsem ki ste pomagali. To je bilo neizmerno veselje za nas.«* S. Bogdana še dodaja: »Treba je pomagat revnim. To jim odpira glavo, da napredujejo. *Nimam dovolj besed, da bi izrazila vso hvaležnost, ki jo čutim v srcu za vsakega v Sloveniji, ki se daruje za nas, za vse revne. Nad vse prosim božjega blagoslova.*«

V **Ruzo v Burundiju** spremljajo **12 družin**. Lani so si te družine veliko medsebojno pomagale pri gradnji bivališč, ker v ta kraj, ki je blizu meje s Tanzanijo, pride veliko ljudi od drugod. Ena od žena je dejala: »Mož me je zapustil z otrokoma. Nisem iz teh krajev, bila sem brez vsega. Zelo sem vesela, da lahko sedaj čistim v centru in s tem preživim otroka.«

Na misijonu v **Safi v Centralnoafriški republiki**,kjer imajo sestre zdravstveni center in vrtec, je delo dobilo **10 revnih staršev**. Sestre jih učijo tudi varčevanja, tistega kar zaslužijo. Sestra Teodozija, ekonomija za provinco usmiljenk, je dejala: »Te družine so bile prej vse zelo revne. Sedaj vidim napredek. Lepo so oblečeni, čisti, imajo svojo hišo, imajo za hrano.«

Na **Madagaskarju** v krajih **Manambondro** in **Vangaindranu** spremljajo **31 revnih družin**. Misijonar Jani Mesec je dejal: *»Žene, ki rade skupaj delajo, so vesele, da lahko z delom preživijo svoje otroke. Imenujejo se “Družine od Karitas”oz.“Trud«. Niso več manjvredne v vasi, ampak postajajo celo zgled drugim. Otroci hodijo v šolo, niso več lačni, nekaterim smo pomagali zgraditi hiško. Tega ne bi dosegle brez vaše pomoči. Verjetno marsikakšna od teh žena in njihovih otrok danes ne bi bil več med živimi zaradi podhranjenosti in bolezni. Veliko človeških življenj ste rešili tukaj, hkrati pa odpirate prihodnost mladini in otrokom pri nas.«*

V **Ampitafa na Madagaskarju** pomagajo starši iz **12 družin.** Janez Krmelj pravi: »*Delo na misijonu in zaslužek je pomagal prvi skupini naših družin, da so se izkopale iz bede in prišle do lastne zemlje, ki jo obdelujejo, sadijo kavo, klinčke in številno sadno drevje. Večletna pomoč pri plačanem delu, jim je omogočila samostojnost, povrnilo se jim je dostojanstvo.«*

Od lani s pomočjo mesečnih darov iz Slovenije na misijonih v Afriki podpiramo **tudi plačilo za delo zdravnika Angela v Ruzo v Burundiju**, ki dela v Zdravstvenem centru in porodnišnici (150 EUR na mesec) in opravlja specialistične preglede ipd. Sestra Anka Burger: *»Neprecenljiva je vaša podpora za delo zdravnika Angela v centru v Ruzo. Prej je bilo potrebno zahtevnejše primere voziti v 2 uri oddaljeno bolnišnico.«*

V osnovni šoli v **Kigaliju v Ruandi,** kjer revni starši ne morejo plačevati šolnine, **podpiramo** **delo učiteljice** Séraphine (110 EUR), v **vrtcu** v **Ampitafa na Madagaskarju** pa **delo vzgojiteljice** Raharinirine (80 EUR). To je velika pomoč tem misijonom, ki morajo večinoma te pedagoge plačevati sami.

**V Albaniji 14 brezposelnih žensk** sedemkrat mesečno opravlja različna dela na **misijonu v** **Gramshu**, kjer deluje s. Vida Gerkman. Sestram pomagajo pri pripravi kosila ter učni pomoči za revne otroke, pri obdelovanju vrta, urejanju okolice in čiščenju hiše. V slabem vremenu pletejo nogavice za ostarele, otroke, ki prihajajo iskat rabljeno obleko. Pomagajo tudi pri pomoči bolnim in ostarelim na domu ter drugim revnim družinam. Mira je dejala: *»Zelo rada pridem delat k sestram. Če ne bi imela vaše pomoči, kaj bi moji otroci danes jedli.«*

Na **Šrilanki** **v Kurunegali** pomagamo **9 revnim družinam** v sodelovanju s sodelavci lokalne Karitas. Vsak od staršev na začetku naredi načrt mikro-financiranja za dejavnost, ki jo bo razvil. Družine so začele z gojenjem gob, izdelavo natikačev, s pripravo in prodajo prigrizkov, s šivanjem, z rejo kokoši ter prodajo jajc in mesa, gojenjem in prodajo zelenjave, posušenih rib itd. Družine so glede na načrt kupile stroje in druge pripomočke in materiale, ki jih potrebujejo za razvoj obrti. Na primer žena Suwarna si je kupila tudi kolo in z njim lahko tudi po oddaljenih krajih prodaja zašita oblačila.«Za zagon dejavnosti prejemajo 30 EUR mesečno. Starši se zares trudijo, da bi se postavili na noge in svojim otrokom omogočili preživetje in lepšo prihodnost s šolanjem.

Na Slovenski karitas se iz srca zahvaljujemo vsem Vam, ki nesebično pomagate tem revnim družinam. Vemo, da to ni dano iz preobilja, ampak iz dobrote srca.

Veliko je že pozitivnih zgodb revnih družin, veliko pa jih pa še vedno potrebuje našo pomoč, zato z akcijo nadaljujemo tudi letos. K pomoči **nas vabijo misijonarka s. Bogdana Kavčič v Burundiju, sestre v Eritreji, s. Vida Gerkman v Albaniji ter Karitas na Šrilanki**, kjer so številne revne družine potrebne pomoči. Revna družina na afriškem podeželju potrebuje dodatnih 24 EUR, v mestu pa 48 EUR, v Albaniji 50 EUR in na Šrilanki 30 EUR na mesec, da dostojno preživi, ima dovolj hrane, dostop do zdravil in šolskih potrebščin za otroke.

Nadaljujemo tudi **z zbiranjem mesečnega daru za plačilo učitelja, vzgojitelja, zdravnika ali zdravstvenega delavca za kar mesečno potrebujejo med 70 in 150 EUR**.

Za mesečni dar za pomoč revnim družinam ali osebju na misijonih, se lahko odločite preko trajnika ali položnice in Slovenska karitas vam bo poslala kratek opis družine, učitelja ali zdravstvenega delavca, ki se preživlja s plačilom za delo za skupno dobro, ki ste ga vi omogočili.